Caspar Brennwald
De Chaschper Bräwald (* 1. Mai 1838 z Mänidorf, † 10. Juli 1899 z Züri) isch en Chaufme und Undernämer us Mänidorf gsi.

Japan-Mission vo 1863/64 
De Chaschper (Caspar) Bräwald isch de Soon vom Beck Chaschper (Kaspar) Bräwald vo Mänidorf gsi. Är isch Chaufme worde und hät 1862 im Handelshuus Hunziker & Co z Aarau gschaffet. Vo 1863-1864 isch är Legationsrat und Sekretär gsi vo de Japan-Mission, won är vom Bundesrat Aimé Humbert-Droz mid erscht 24i mit em holländische Tampfschiff «Medusa» i säb Land gschickt worden isch. Deet händs am 6. Februar 1864 de erschti Handelsvertrag zwüsched Japan und de Schwiiz abgschlosse. De Chaschper Bräwald häd uusfüerlichi Pricht über die Reis veröffentlicht. Är häd au es Tagebuech gschribe. Die Notize uf Französisch, Änglisch, Italienisch und Holändisch sind uf 548 Siite und füled foif Bänd. Familiemitglider und s Bundesarchiv z Bärn händ si ufbewaart. Es gaat drin um Politik, Wirtschaft, Kultur, Gschicht und s tägliche Läbe. Vo 2008 bis 2012 händ d Firma DKSH und s Stadtarchiv vo Yokohama d Tagebüecher is Japanisch überträit.

Siber & Brennwald 
Es Jaar druf, im 1865i, häd är z Yokohama mit em Hermann Siber d Handelsfirma Siber & Brennwald gründet. Mit däre Firma häd er vor allem Riis, Bauele und Side id Schwiiz exportiert und europäischi Produkt uf Asie pracht. Vo 1866 bis 1878 isch är a no Schwiizer Gäneralkonsul z Japan gsi. Nachane häd er bis 1882 d Londoner Filiale vo sinere Firma gläitet. D Firma isch 1890 füerend gsi im Sideexport.

Bim Kanto-Ärdbebe vo 1923 häd d Firma grossi Verluscht gha. De Willy Chäller vo de Ed. A. Keller & Co häd ghulfe, s Gschäft wider in Gang z bringe. Im Jaar 2000 händ sich d Ed. A. Keller & Co und d Diethelm & Co. Ltd. zämegschlosse, 2002 isch d Siber-Hegner dezu cho - de Allianzname häd de Name Bräwald 1910 verdrängt gha. Hüt ghäisst d Firma DKSH Holding (Diethelm Keller Siber Hegner) und häd 2013 mid über 26'000 Mitarbeiter fascht zää Milliarde Franke Umsatz und 300 Millione Franke Gwünn gmacht.

Weblink 
 Website vo de DKSH

Literatur 
 Siber Hegner - Hundert Jahre im Dienste des Handels, 1965, 7-18 
 Zürcher Chronik, Nr. 3, 1992, 4 f.

Fuessnoote 

Zürcher
Maa
Verfasser vom e Dagebuech
Verfasser vo Reiseliteratur
Person (Mänidorf)
Artikel uf Züritüütsch